Diari Oficial de la Generalitat Valenciana


Sumari del DOGV 10661, del 14-02-2025 (2025/2362)

RESOLUCIÓ de 5 de febrer de 2025, per la qual es declara l'organització sanitària i els itineraris clínics dels servicis d'atenció hospitalària d'oncologia radioteràpica del Sistema Valencià de Salut als efectes previstos en el Decret 121/2024, de 24 de setembre, del Consell, pel qual es desenrotlla l'estructura, funcionament i règim de coordinació entre els diferents centres i servicis integrats en les agrupacions sanitàries interdepartamentals i la seua integració en les estratègies de salut de la Conselleria de Sanitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10275

Data del DOGV
:   14-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2362

CVE
:   BCJI-N-0634-6657

Data del document
:   05-02-2025

Organisme emissor
:   Conselleria de Sanitat

Tipus de document
:   Resolució

Mitjançant el Decret llei 2/2024, de 21 de febrer, del Consell, de mesures extraordinàries dirigides a garantir l'assistència sanitària integral i en condicions d'equitat en el Sistema Valencià de Salut, es van crear les agrupacions sanitàries interdepartamentals (ASI), com a entitats organitzatives en les quals s'integren centres hospitalaris i d’atenció primària de diferents departaments de salut, amb la finalitat de contribuir a garantir la continuïtat assistencial, l'equitat en l'accés, carteres de servici eficients, major qualitat en l'atenció i millors resultats en tot el territori de la Comunitat Valenciana.

La Conselleria de Sanitat va establir en el Decret 121/2024, de 24 de setembre, del Consell, l'estructura, funcionament i règim de coordinació entre els diferents centres i servicis integrats en les agrupacions sanitàries interdepartamentals i la seua integració en les estratègies de salut de la Conselleria de Sanitat. Així mateix, van ser definits els nivells d'ordenació dels servicis d'atenció hospitalària, sent explicitada en l'annex únic l'oncologia radioteràpica com a servici hospitalari de nivell 4.

L’oncologia radioteràpica està inclosa en les prestacions sanitàries de la cartera de servicis comuns d'atenció hospitalària d'alta complexitat, prestacions caracteritzades per la seua especial dificultat tècnica, ús de tecnologia sanitària o procediments que requerisquen una àmplia experiència professional. En este sentit, d’acord amb els articles 7 i 8 del Decret 121/2024, de 24 de setembre, la conselleria competent en matèria de sanitat té encomanada l'organització sanitària dels servicis d'atenció hospitalària d'alta complexitat, i també els itineraris clínics, mitjançant la resolució del seu titular.

De conformitat amb el que es disposa en l'article 4 de l’esmentat Decret 121/2024, de 24 setembre, els servicis hospitalaris de nivell 4 es disposaran i ordenaran atenent criteris de planificació assistencial de la conselleria competent en matèria de sanitat, amb consulta prèvia amb els caps de servici i experts, i tindran un àmbit d'actuació que afectarà més d'una agrupació sanitària interdepartamental, incloses les complementàries. Realitzada la consulta als caps de servici i considerades les seues propostes, s'arreplega en l'annex únic de la present resolució l'organització sanitària dels servicis d'oncologia radioteràpica del Sistema Valencià de Salut, i també els seus respectius àmbits d'actuació en el marc de les agrupacions sanitàries interdepartamentals. Tot això, sense perjuí de la disposició transitòria única del Decret 121/2024, de 24 de setembre, en relació amb els itineraris clínics, en la qual s'establix que els pacients que, en el moment de l'entrada en vigor de l’esta norma, estiguen atesos en centres hospitalaris diferents de l'assignat, continuaran sent atesos, si així ho desitgen, en eixos centres.

Considerant l'informe proposta de la Secretaria Autonòmica de Planificació, Informació i Transformació Digital en el qual es detalla la situació dels servicis d'oncologia radioteràpica del Sistema Valencià de Salut, d'acord amb el que es disposa en l'article 28 de Llei 5/1983, de 30 de desembre, del Consell, i el que s'establix en l'article 4 del Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat,

RESOLC

*Primer*

Designar com a servicis de referència d'oncologia radioteràpica del Sistema Valencià de Salut els servicis de l'especialitat oncologia radioteràpica dels hospitals: Provincial de Castelló, Clínic Universitari de València, Universitari i Politècnic La Fe, Universitari La Ribera, Consorci General Universitari de València, Hospital Sant Joan d'Alacant, Hospital General d’Elx, i també els seus àmbits d'actuació pel que es disposa en els articles 7.2 i 8.3 del Decret 121/2024, de 24 de setembre. Tot això sense perjuí dels acords d'acció concertada que s’establisquen per la Conselleria de Sanitat per a la prestació assistencial oncològica, mentres no es dispose de les ràtios de recursos recomanades per la societat científica de l'especialitat.

*Segon*

Designar el Servici d'Oncologia Radioteràpica de l'Hospital Francesc de Borja de Gandia vinculat al Servici de referència d'Oncologia Radioteràpica de l'Hospital Clínic Universitari de València. En virtut de l'article 7.1 del Decret 121/2024, de 24 de setembre, establir la coordinació de recursos, i també l'atenció en funció de la complexitat.

*Tercer*

Publicar la present resolució en el *Diari Oficial de la Generalitat Valenciana*.

Contra esta resolució, que posa fi a la via administrativa, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, cap recurs de reposició davant el mateix òrgan que l'ha dictada, en el termini d'un mes a comptar des de l'endemà de la seua publicació, o directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa.

  

València, 5 de febrer de 2025

Marciano Gómez Gómez

Conseller de Sanitat

Esta disposició conté annexos. Consulteu-ne la versió en PDF.